stanford-oval/wikipedia huggingface dataset:
Munasarjojen monirakkulaoireyhtymä
Syyt > Hormonaaliset tekijät

PCO-oireyhtymän taustalla on muutoksia estrogeeneissa, progesteronissa, androgeeneissa, follikkelia stimuloivassa hormonissa (FSH), luteinisoivassa hormonissa (LH), gonadotropiineja vapauttavassa hormonissa (GnRH), antimülleriaanisessa hormonissa (AMH), insuliinissa, IGF-1:ssä ja kasvuhormonissa sekä hormoneja veressä kuljettavista proteiineista ainakin SHGB:ssa ja IGFBP-1:ssä. Myös CYP17-entsyymin häiriöillä tai muilla lisämunuaisten häiriöillä voi olla osuutta oireyhtymän kulussa.
Hyperinsulinemia eli veren korkea insuliinipitoisuus johtuu insuliiniherkkyyden heikentymisestä kaikissa kudoksissa. Insuliini lisää androgeenien eritystä munasarjoista ja LH-eritystä aivolisäkkeestä sekä vähentää SHBG- ja IGFBP-1-synteesiä maksassa.
IGF-1 lisää munasarjojen androgeenisynteesiä insuliinin tavoin.
Veren mieshormonien – etenkin testosteronin, androsteenidionia ja dehydroepiandrosteronisulfaatin (DHEAS) – pitoisuudet ovat usein korkeat. Tämä ns. biokemiallinen hyperandrogenismi aiheuttaa kaikkia PCOS-oireita. Myös sikiökauden androgeenialtistus näyttää lisäävän oireyhtymän riskiä. Follikkelien, teekasolujen ja hilumseudun stroomasolukon määrän kasvu selittää pääasiassa lisääntyneen androgeenituotannon, mutta noin 50 %:lla myös lisämunuaisten androgeenien eritys on lisääntynyt (DHEA, DHEAS, 17-hydroksiprogesteroni).
Estrogeenien kokonaispitoisuus on pitkäaikaisesti korkea ja progesteronin matala. Estrogeeneista estronipitoisuus kasvaa perifeerisen androgeenikonversion myötä, mutta estradiolipitoisuus lähinnä vähenee. LH:n eritys on lisääntynyt, mutta FSH:n joskus jopa vähentynyt. Estrogeenit herkistävät aivolisäkkeen solut GnRH:lle.
SHBG:n lasku lisää vapaan testosteronin pitoisuutta ja IGFBP-1:n lasku vapaan IGF-1:n pitoisuutta.
AMH:n (antimülleriaanisen hormonin) pitoisuus on PCO-oireyhtymässä noin 2–3-kertainen ja koholla jo oireettomassa vaiheessa. Tämä johtuu pääasiassa munarakkuloiden ja granuloosasolujen määrän kasvusta. AMH lisää GnRH-LH-välitteisesti androgeenien eritystä munasarjoissa.
Syyt > Muut tekijät

Jotkin geneettiset tekijät luultavasti vaikuttavat PCOS:n riskiin ja kulkuun. Suvuttaista esiintymistä on havaittu, mutta periytymistapaa ei tunneta hyvin. Maantieteellisesti PCO-oireyhtymän (NIH-kriteerit) ikävakioitu esiintyvyys on pienin etenkin keski-ja etelä-Afrikassa, itä-Euroopassa ja keski-Aasiassa ja esiintyvyys suurin länsi-Euroopassa, Yhdysvalloissa, Australiassa ja Japanissa. Liikakarvoitus-oire (hirsutismi) on yleisempi eteläeurooppalaisilla kuin pohjoiseurooppalaisilla tai aasialaisilla. Riskiin vaikuttavia ympäristötekijöitä luultavasti on, mutta näitä ei juuri tunneta.
Vaikutukset > Oireet

Oireet ja niiden vaikeusaste vaihtelevat hyvinkin paljon. Vaikeusluokituksia ei käytetä. Oireyhtymä ilmenee yleensä murrosiässä ja on kulultaan krooninen. Karvankasvu voi lisääntyä nopeasti muutaman kuukauden aikana. Oireilla on taipumusta lievittyä noin 40. ikävuoden jälkeen. Spontaania paranemista ei pääsääntöisesti esiinny.
Pääoireisiin kuuluvat seuraavat:
Kuukautiskierron pidentyminen (yli 35 päivää)
Kuukautisvuotojen puuttuminen
Miestyyppinen liikakarvoitus (hirsutismi): Hirsutismipotilaista noin 90 %:lla on PCO-oireyhtymä, mutta kaikilla PCOS-potilailla ei ole hirsutismia. Hyperandrogenismin selittää PCOS noin 40–80 %:ssa tapauksista. Hirsutismiin viittaa karvoitus erityisesti ylähuulessa, leuassa, rintojen välissä, esiliinamaisesti alavatsalla ja selässä.
Lapsettomuus eli raskautta ei kehity vuoden yrittämisestä huolimatta. Todennäköisyys yhden lapsen saamiseksi on kuitenkin lopulta sama kuin muilla naisilla – raskaaksi tuleminen vain kestää pidempään tai siihen päästään hoidon avulla.
Lisäoireita voivat olla seuraavat:
Miestyyppinen kaljuuntuminen (engl. androgenic alopecia)
Pitkittynyt kuukautisvuoto
Keskivartalolihavuus: väestöstä ja tapauskriteereistä riippuen noin 20–70 % tai keskimäärin noin 50 % PCOS-potilaista on ylipainoisia keskivartalopainotteisesti (painoindeksi yli 25). Huomaa kuitenkin, että ylipainoisuus on hyvin yleistä väestössä yleisesti.
Akne, ihon rasvoittuminen ja seborrooinen dermatiitti
Acanthosis nigricans eli ihossa, yleensä taivepaikoissa, esiintyviä tummia läiskiä[lähde? ]
Varsiluomet (fibroma pendulans, engl. skin tags)[lähde? ]
Virilisaatio[lähde? ]
Krooninen lantiokipu, joka johtunee ahtaammasta lantioalueesta suurempien munasarjojen takia. Todellista syytä ei kuitenkaan tiedetä.[lähde? ]
Kestoltaan pidemmät PMS-kaudet oireineen, esimerkiksi (turvotus, mielialavaihtelu, lantiokipuja ja selkäkipuja).[lähde? ]
Vaikutukset > Munasarjamuutokset

Munarakkulat eivät etene ovulaatioon asti (anovulaatio), jolloin toiseen tai molempiin munasarjoihin kehittyy kymmenittäin muutamien millien kokoisia rakkuloita, munasarjat suurenevat noin kaksinkertaisiksi ja niiden pinta muuttuu paksummaksi ja sileämmäksi. Lievässä PCO-oireyhtymässä ovulaatioita tapahtuu silloin tällöin. Limakalvosta tulee helmenvalkoinen.[lähde? ]
Rakkuloiden määrä vähenee iän myötä siten, että terveillä alle 20-vuotiailla kriteerit voivat täyttyä virheellisesti ja iäkkäämmillä PCOS-potilailla taas välttämättä ei. Monirakkulainen munasarjarakenne voidaan nähdä noin 20 %:lla oireettomista naisista.
Anovulaatio on lapsettomuusoireen pääasiallinen syy, vaikkakin myös kohdun limakalvomuutoksilla voi olla siihen osuutta.
Vaikutukset > Sairaudet

Kohonneen verenpaineen riski on noin 2–3-kertainen. Rasva-aineenvaihdunnan häiriö (dyslipidemia) on myös tavallisempaa, erityisesti matala HDL-kolesterolipitoisuus ja korkea triglyseridipitoisuus (hypertriglyseridemia).
PCO-oireyhtymään liittyy myös kohonnut riski useampaan sairauteen, kuten ateroskleroosin aiheuttamat sydän- ja verisuonitaudit, tyypin 2 diabetes (noin 5–10-kertainen riski), laskimotukos (noin 1.5–2-kertainen riski), aivohalvaus (noin 2), kilpirauhassairaudet (noin 3), astma (noin 1,5), masennus (noin 3), ahdistuneisuushäiriö (noin 1,4) ja migreeni (noin 2). Kohtusyövän riski on myös noin 2–6 kertainen, mutta lihavuuden itsenäinen vaikutus voi olla tässä merkittävä. Raskausdiabeteksen riski on kohonnut lähinnä lihavuuden ja keskenmenon riski lihavuuden ja hyperinsulinemian vuoksi. PCOS voi myöhäistää vaihdevuosi-ikää, jolloin sydän- ja verisuonitautien riski voi kohota odotettua vähemmän. Myös mielenterveysriskit liittyvät lähinnä metaboliseen sairastavuuteen. PCOS-potilailla on myös lähinnä keskivartalolihavuuden vuoksi enemmän uniapneaa.[lähde? ]
Ehkäisy

PCO-oireyhtymän ilmaantumista ehkäiseviä menetelmiä ei tunneta.
Toteaminen > Strategia

PCO-oireyhtymän tunnistaminen voi olla oirevaihtelun vuoksi haastavaa, vaikka tila onkin varsin yleinen. 
Hoitoon hakeutumisen aiheita ovat esim. vaikeat kuukautishäiriöt (erityisesti pitkittyneet vuodot ja ylimääräiset tiputteluvuodot), kasvankasvun lisääntyminen muutaman kuukauden sisällä ja lapsettomuus. Myös oireyhtymän epäily herää usein gynekologisella vastaanotolla näistä oireista.
Diagnoosi perustuu haastatteluun, kliiniseen tutkimukseen, gynekologiseen kaikututkimukseen ja verinäytteen laboratoriotutkimuksiin. Huomattavaa on, että diagnoosia ei aseteta, jos kuukautiskierron alusta on vasta alle 3 vuotta.
Muussa tapauksessa diagnoosi voidaan vahvistaa, jos muut syyt on poissuljettu ja havaitaan kaksi seuraavasta kolmesta kriteeristä:
Kuukautiskierron pituus on pidentynyt (yli 35 päivää) tai vuotoja puuttuu.
Miestyyppinen liikakarvoitus tai seerumin testosteroni yli viitevälin tai testosteroni-SHBG-suhteen kasvu (engl. free androgen index, FAI).
Monirakkulaiset munasarjat eli munasarjassa yli 20 kpl 2–9 mm:n suuruista rakkulaa tai munasarjatilavuuden kasvu yli 10 ml.
Toteaminen > Poissuljettavat syyt

PCOS voi oirekuvaltaan muistuttaa ainakin kilpirauhastauteja, hyperprolaktemiaa, androgeenejä erittäviä kasvaintauteja, lisämunuaisten toimintahäiriöitä (esim. synnynnäinen lisämunuaishyperplasia eli CAH tai Cushingin oireyhtymä) ja syömishäiriöitä. Nämä suljetaan pois PCOS-epäilyn vahvistamiseksi. Myös valproaattilääkitys voi aiheuttaa oireyhtymää muistuttavan tilan.
Hyperandrogenismin selittää PCOS noin 40–80 %:ssa tapauksista. Harvinaisempia syitä ovat munasarjojen stroomahyperplasia, hypertekoosi, munasarjojen androgeenikasvaimet, myöhäissyntyinen lisämunuaishyperplasia, lisämunuaiskasvaimet, Cushingin oireyhtymä, akromegalia ja idiopaattinen hirsutismi.
Toteaminen > Kemialliset tutkimukset

Hormoneista testosteroni kannattaa mitata, kun potilaalla on hirsutismia tai aknea. Vapaa testosteroni on tarkempi kuin kokonaistestosteroni.[lähde? ] FSH- ja LH-pitoisuuksien mittaaminen auttaa kuukautishäiriön syyn selvittämisessä.
Sydän- ja verisuonitautien riskin arvioimiseksi ja diabeteksen tunnistamiseksi mitataan lipidit eli ainakin kokonaiskolesteroli, HDL-kolesteroli, LDL-kolesteroli ja triglyseridit, ja paastoglukoosi, sekä kahden tunnin sokerirasituskoe, jos potilaalla on riskitekijöitä (lihavuus, diabetesta suvussa, aiemmin raskaudenaikainen diabetes).
Prolaktiinin mittaaminen sulkee pois hyperprolaktinemian ja TSH:n mittaaminen kilpirauhasen vajaatoiminnan. 17-hydroksiprogesteronin mittaaminen sulkee pois synnynnäisen lisämunuaisen liikakasvun.
Toteaminen > Gynekologinen kaikututkimus

PCO-oireyhtymää tai muuta gynekologista ongelmaa epäiltäessä tehdään yleensä kaikututkimus emättimen kautta mahdollisimman parhaan kuvanlaadun saamiseksi. Vain hyvin korkealla olevat rakenteet täytyy kuvata erikseen alavatsan läpi.
Monirakkulaisuus näkyy munasarjan kaikukuvassa mustana eli harvakaikuisena helminauhana. Kaikututkimustulos ei yksinään vahvista diagnoosia – erityisesti, kun kuukautisten alkamisesta on noin alle 8 vuotta.
Hoito

PCO-oireyhtymään ei ole parantavaa hoitoa, mutta oireisiin ja oireyhtymään liittyviin tautiriskeihin voidaan hyvinkin vaikuttaa. Hoito perustuu yleensä lihavuuden hoitoon, liikuntaan ja hormonilääkehoitoon, ja lapsettomuushoidot aloitetaan tavallista varhaisemmin.
Hoito > Seuranta

Lipidien (ainakin HDL- ja LDL-kolesteroli, triglyseridit), verensokerin ja verenpaineen mittaaminen noin 1–2 vuoden välein auttaa havaitsemaan diabeteksen, rasva-aineenvaihdunnan häiriön ja kohonneen verenpaineen aikaisessa vaiheessa ja ehkäisemään niiden aiheuttamia sairauksia. Diabeteksen varhaiseksi toteamiseksi myös kahden tunnin sokerirasituskoe on aiheellinen noin 2–3 vuoden välein, kun potilas on ylipainoinen (painoindeksillä yli 25) tai hänellä on muita diabeteksen riskitekijöitä.
Hoito > Elintapahoito

Laihduttaminen normaalipainoon (painoindeksillä 20-25 kg/m2) tai ainakin 5–10 % säännöllistää kuukautiskiertoa, vähentää karvankasvua, vähentää alkuraskauden keskenmenoja ja muita raskausriskejä, vähentää tyypin 2 diabeteksen ja sepelvaltimotaudin riskiä ja muita tautiriskejä sekä lisää ovulaatio-induktiohoidon vaikuttavuutta. Liikunta lisää insuliiniherkkyyttä ja ehkäisee ainakin tyypin 2 diabetesta ja lihavuutta.
Hoito > Lääkehoito

Yhdistelmäehkäisypillerit säännöllistävät kuukautiskierron ja vähentävät liikakarvoitusta – poikkeuksena etinyyliestradioli-sytoproteroniasetaatti-yhdistelmän (35 µg) käyttöä ei suositella laskimotukos- ja muiden riskien vuoksi. Keltarauhashormonit, kuten dydrogesteroni, noretisteroni ja lynestrenoli, jaksottain käytettynä (esim. kiertopäivinä 15–24) estävät kohdun limakalvon liikakasvua. Myös antiandrogeeni ehkäisypillerin lisänä (esim. syproteroniasetaatti 50 mg kiertopäivinä 1–10) vähentää miestyyppistä liiallista karvankasvua.
Spironolaktoni annoksella 100–200 mg vuorokaudessa (veren natrium- ja kaliumpitoisuuksia seuraten) vähentää liiallista karvankasvua ehkäisypillerihoitoon yhdistettynä. Metformiini voi elintapahoitoon (ja ovulaatioinduktiolääkkeeseen) yhdistettynä edistää ovulaatioita, hedelmöittymistä ja laihduttamista, lisätä elävänä syntyvien lasten määrää ja vähentää energia-aineenvaihdunnan riskitekijöitä. Metformiini lopetetaan, kun raskaustesti on positiivinen. Lapsettomuushoidoissa käytetään ensisijaisesti aromataasin estäjiä, kuten letrotsolia, jotka estävät estrogeenin tuotantoa munasarjoissa ja lisäävät näin gonadotropiinien eritystä ja munarakkuloiden kasvua. Toissijaisesti lapsettomuuteen on käytetty suoraan gonadotropiineja injektioina.
Hoito > Kajoava hoito

PCO-oireyhtymän aiheuttaman lapsettomuuden hoidossa voidaan käyttää toissijaisesti myös munasarjojen polttohoitoa, joka tapahtuu vatsaontelon tähystyksessä. Polttohoidolla on gonadotropiinihoitoa pienempi monisikiöraskauden riski ja halvempi hinta. Jos ovulaatioita ei edelleenkään saada aikaan, mahdollisuutena on koeputkihedelmöitys.
Historia

PCOS-diagnoosin kriteerit ovat muuttuneet ajansaatossa seuraavasti:
Vuonna 1990 NIH:n/NICHD:n sponsoroima konsensusryhmä ehdotti, että potilaalla on PCOS, jos hänellä on (1) joko kliinisiä tai biokemiallisia hyperandrogenismin merkkejä, (2) oligo-ovulaatio ja (3) on poissuljettu muita sairauksia, jotka aiheuttaisivat monirakkulaisia munasarjoja.
Vuonna 2003 Rotterdamissa sijaitsevan ESHRE:n/ASRM:n konsensusryhmä päätti, että PCOS-diagnoosia varten riittää, että seuraavista kriteereistä kaksi kolmesta täytetään: (1) joko oligo-ovulaatio tai anovulaatio, (2) hyperandrogenismi ja (3) monirakkulaiset munasarjat näkyvät ultra-äänellä sekä muut sairaudet tai häiriöt, jotka voisivat aiheuttaa PCOS:ää on poissuljettu.
Vuonna 2018 julkaistiin ns. muokatut Rotterdamin kriteerit
Nykyiset Rotterdam-määritelmät ovat siis laajempia kattaen myös potilaita, joilla ei ole liikaa androgeeneja. Tutkimuksia tulkittaessa onkin tärkeää tietää, mitä tapausmääritelmää on käytetty, sillä tulokset eivät ole välttämättä yleistettävissä eri kriteerien välillä.
Aiheesta muualla

Terveyskirjasto - Munasarjojen monirakkulaoireyhtymä (PCOS)
Rakkautta vain?

| ”Rakkautta vain?” Yö |
| --- | --- | --- |

Singlen tiedot
 Albumilta: Valtakunta
 Äänitetty : Deerhouse Studio, Headline Studio & Studio JJ, Tampere; Petrax Studiot, Hollola 2006–2007
 Julkaistu: 22. elokuuta 2007
 Formaatti: CDS
 Tuottaja(t): Mikko Kangasjärvi ja Jari Latomaa
 Tyylilaji: suomirock
 Levy-yhtiö: Poko Rekords
Listasijoitukset
 Suomen virallinen lista: 2. (35/2007)
Yön muut singlet
| ”Satukirjan sankari” 2007 | ”Rakkautta vain?” 2007 | ”Taikasanat” 2007 |
Rakkautta vain? on elokuussa 2007 ilmestynyt Yön single, jonka nimikappale on samassa kuussa julkaistulta albumilta Valtakunta. Sen toinen kappale Tuuli viilenee ei ole mukana albumilla.
Single nousi Suomen viralliselle listalle viiden viikon ajaksi ja oli korkeimmillaan sijalla 2.
Muusikot

Olli Lindholm – laulu
Daffy Terävä – kitara, syntetisaattori
Jukka Lewis – basso
Ari Toikka – rummut
Mikko Kangasjärvi – kosketinsoittimet
Jari Latomaa – kosketinsoittimet, lyömäsoittimet, taustalaulu
Antti Mäkinen – lyömäsoittimet (2)
Masa Orpana – saksofoni (2)
Anne Korhonen – alttoviulu (1)
Nina Kulhia – viulu (1)
Taavi Nachitgall – alttoviulu (1)
Liina Nuora-Loijas – viulu (1)
Henrik Perelló – viulu (1)
István Szalay – viulu (1)
Kappaleet

Rakkautta vain? – 4.23 (säv. & san. Jussi Hakulinen)
Tuuli viilenee – 4.35 (säv. Olli Lindholm, san. Pauli Hanhiniemi)
Ristretto

Kupillinen ristrettoa.
Ristretto on italialaisperäinen kahvijuoma, joka on väkevämpi versio espressosta. Sitä valmistetaan käyttämällä puolet vähemmänkuumaa vettä kuin espresso-juomassa. Ristrettoa tarjoillaan myös pienemmissä kupeissa kuin tavallista espressoa. Italialainen kahvi omaksuttiin Yhdysvalloissa, missä siitä tuli suosittua 1990-luvulla.
Ristretto on italiaa ja tarkoittaa "lyhyttä" tai "tiivistettyä".
Ristihuulikarppi

| Ristihuulikarppi |
| --- | --- |

Uhanalaisuusluokitus
 Hävinnyt  
  
Tieteellinen luokittelu
Domeeni::  Aitotumaiset Eucarya
Kunta::  Eläinkunta Animalia
Pääjakso::  Selkäjänteiset Chordata
Alajakso::  Selkärankaiset Vertebrata
Luokka::  Viuhkaeväiset Actinopterygii
Lahko::  Karppikalat Cypriniformes
Heimo::  Imukarpit Catostomidae
Suku::  Moxostoma
Laji::  lacerum
Kaksiosainen nimi
 Moxostoma lacerum  Jordan & Brayton, 1877 
Katso myös
   Ristihuulikarppi Wikispeciesissä   Ristihuulikarppi Commonsissa 
Infobox OKNimi-testi OKIUCN-testi OK: 
Ristihuulikarppi (Moxostoma lacerum) oli imukarppien (Catostomidae) heimoon kuuluva kalalaji, jota esiintyi Yhdysvalloissa. Ristihuulikarpin suurin tavattu pituus oli 31,3 senttimetriä. Ristihuulikarppi luokitellaan hävinneeksi lajiksi eikä sitä ole tavattu elävänä vuoden 1893 jälkeen. Sen häviämisen syy oli todennäköisesti veden saastuminen.
Reino Eklund

Reino Aleksander Eklund (15. kesäkuuta 1895 Jyväskylä – 21. helmikuuta 1966) oli suomalainen Vapaakirkon lähetystyöntekijä, kuvanveistäjä ja taidemaalari.
Reino Eklundin vanhemmat olivat leipuri Emil Alexander Eränlinna (Eklund; 1869–1955) ja Alma Lydia Lehtonen (1871–1918). Hän oli naimisissa vuodesta 1931 Vapaakirkon lähetyssaarnaaja ja sairaanhoitaja Annikki Tunturivuon (1889–1973) kanssa.
Kotkassa asunut Reino Eklund aloitti kuvaamataiteen parissa jo 12-vuotiaana saatuaan öljyvärit äidiltään. Hän lähti 1922 opiskelemaan Ateneumiin ja sitten hän opiskeli kuvaamataiteita ulkomailla Ranskassa ja Saksassa. Maalaamisen lisäksi Eklund oli kuvanveistäjä ja hän toimi myös puuseppänä tehden huonekaluja, muun muassa Kalevala-aiheisen tammisen kirjakaapin.  Eklund teki vuonna 1928 Kotkan suojeluskuntatalon luentosalin seinämaalaukset.  Vuonna 1930 Eklund lähti opintomatkalle Sikkimiin Suomen Vapaakirkon lähetysasemalle auttakseen myös lähetysasemien rakennusten kunnostamisessa.
Sikkimissä Darjeelingin seudulla Eklund sai mainetta rakentajana, sillä hänen tekemänsä rakennukset eivät sortuneet maanjäristyksessä. Hän lähetti myös esineitä Helsingin yliopiston kokoelmiin. Toimeentulonsa hän hankki maalauksillaan. Eklund teki kattomaalaukset Kalimpongin katoliseen kirkkoon, opetti nunnille taidehistoriaa ja maalausta sekä suunnitteli ja rakensi luostarin lastenkotirakennuksen. Hän patentoi myös kaksi keksintöään, perinteiseen rukkiin tehdyn parannuksen ja käsikarstan.
Raymond-Serge Balé

Raymond-Serge Balé (s. 1949 Brazzaville) on brazzavillenkongolainen diplomaatti. Hän opiskeli yhteiskuntatiedettä Leicesterin yliopistossa sekä hallintoa ja politiikkaa St. Johnin yliopistossa (New York). Hän työskenteli opettajana ennen kuin aloitti diplomaatinuran vuonna 1981. Balé sai vuonna 2008 nimityksen Kongon pysyväksi YK-edustajaksi; tätä aiemmin hän oli ollut suurlähettiläänä Etiopiassa ja pysyvänä edustajana Afrikan unionissa sekä YK:n Afrikan talouskomissiossa. Balé on naimisissa, ja hänellä on kuusi lasta.
Rauma Blues

Rauma Blues on vuosittain heinäkuussa Raumalla järjestettävä blues-musiikin festivaali.
Festivaalin järjestää aatteellinen yhdistys Rauma Blues '86 r.y, joka perustettiin vuonna 1986 ensimmäisen konsertin onnistumisen myötä.
Festivaaleilla on esiintynyt vuosien saatossa monia Suomessa tuntemattomampia, mutta maailmalla arvostettuja[lähde? ] alan supertähtiä. Ulkomaalaisista bluesin taitajista Rauma Bluesin lavalle ovat kavunneet muun muassa The Mannish Boys, Buckwheat Zydeco, Irma Thomas, North Mississippi Allstars, Snooks Eaglin, Sonny Landreth, Solomon Burke, Jody Williams, Robert Randolph, Charlie Musselwhite, James Cotton, Magic Slim, Rod Piazza, Southside Johnny sekä Roy Rogers.
Kotimaisia esiintyjiä ovat olleet muun muassa T. Leino, Dave Lindholm, Pepe Ahlqvist, Erja Lyytinen ja Honey B & T-Bones.
24. Rauma Blues järjestettiin 10-11.07.2009. Pääteemana oli New Orleans, ja teemaa noudattaen Raumalle oli saatu pääesiintyjäksi Grammy-voittaja Dr. Johnin, jonka piti alun perin tulla Raumalle Lower 911 -bändinsä kanssa, mutta viime hetken sairastumisen takia "tohtori" vetikin setin yksin. Muut pääkonsertissa esiintyneet olivat energinen Janiva Magness, Orleansin pienisuuri poika Little Freddie King, maailman parhaaksi naiskitaristiksi kehuttu[lähde? ] Sue Foley sekä suomibluesia edustava Tokela & Hoedown -kombinaatio. Pelkästään klubilla esiintyi lisäksi raumalaista osaamista edustava moninkertainen blueskävijä Big Yellow.
Rauma Bluesin konsertteja on pidetty vuosien saatossa ainakin yhdeksässä eri paikassa. Keväällä 2006 sama yhdistys järjesti myös Rauma Winter Blues -tapahtuman, joka onkin jäänyt sillä saralla ainoaksi.
Rauma Blues 2009
Päälava:
Dr. Johnin & Lower 911
Janiva Magness
Little Freddie King
Sue Foley
Tokela & Hoedown
Iltaklubi
Big Yellow
Rauma Blues 2008
Päälava:
The Mannish Boys
Buckwheat Zydeco
Doyle Bramhall Band
Eve & The Exiles
Eero Raittinen + Ninni Poijärvi & Noisy Kinda Men
Iltaklubi:
Svensson & Dafgard Duo
Mikkon Rintanen Group.
Rauma Blues 2007
Päälava:
North Mississippi Allstars
Irma Thomas
Joe Louis Walker
Larry Garner
Erja Lyytinen
Iltaklubi:
T Leino Band
Cat Lee & Co
Pan Salmenhaara
Aiheesta muualla

http://www.raumablues.com (Arkistoitu – Internet Archive)
Reikä helvettiin

Reikä helvettiin (engl. Well to Hell) on 1990-luvulta lähtien ympäri maailmaa kiertänyt kaupunkitarina. Internetissä se on tiettävästi kulkenut ainakin vuodesta 1997 lähtien.
Tarina

Tarinan mukaan tohtori Asakovin johtamat neuvostoliittolaiset geologit porasivat 1980-luvulla jossakin päin Siperiaa 14,4 kilometrin syvyisen reiän, jonka jälkeen vastaan tuli tyhjä ontto tila. Myöhemmin kuilun pohjalle laskettiin mikrofoni, joka tallensi helvetissä kidutettavien sielujen tuskanhuutoja. Tohtori Asakovin mukaan niitä oli jopa miljoonia. Lämpötilan paikassa väitettiin olleen 1 100 celsiusastetta. Tämän jälkeen poraustyöt keskeytettiin ja reikä suljettiin. Tarina kertoo, että tutkimusryhmän jäsenet määrättiin vaikenemaan tapauksesta, koska Neuvostoliitto oli ateistinen valtio.
Tarinasta on olemassa myös muita versioita. Erään mukaan reiästä olisi noussut tumma lepakkoa muistuttanut olento, jonka epäiltiin olleen jonkinlainen demoni tai jopa itse paholainen. Internetissä kiertää lisäksi äänite, jonka väitetään sisältävän reiästä nauhoitettuja helvetin ääniä. Niiden on kuitenkin selvitetty olevan peräisin vuonna 1972 ilmestyneestä Verinen paroni -kauhuelokuvasta, jonka ääniraitaa on muokattu.
Samaan aikaan väitetyn Siperian reiän kanssa porattiin Murmanskin alueella oikea reikä, joka lopulta saavutti 12,2 kilometrin syvyyden. Tämän niin kutsutun Kuolan supersyvän porausreiän pohjalla lämpötila on vain 180 celsiusastetta.
Alkuperä

Tarinan alkuperää selvittäneen amerikkalaisen toimittajan Rich Buhlerin mukaan se esiintyi ensimmäisen kerran kalifornialaisen kristillisen yhteisön julkaisussa, josta sitä lainasi heinäkuussa 1989 suomalainen Vaeltajat-niminen lehti. Seuraavaksi tarina julkaistiin Lahdessa ilmestyvän Etelä-Suomen Sanomien lukijakirjeessä, mistä se kulkeutui Ammennusastia-nimiseen uskonnolliseen lehtiseen. Sitä painoi Siikaisten Leväsjoen kylässä 1974-1989 toiminut Suomen evankelis-luterilainen jengi- ja katulähetys -yhteisö. Suomessa vieraillut amerikkalainen evankelista puolestaan oli toimittanut tarinan sisältäneen Ammennusastian kristilliselle Trinity Broadcasting Network -radio- ja televisiokanavalle.
Laajempaan julkisuuteen reikä helvettiin -tarina tuli huhtikuussa 1990, kun se julkaistiin Weekly World News -kohulehdessä. Lehti nimitti artikkelissaan Ammennusastiaa ”arvostetuksi suomalaiseksi sanomalehdeksi”.
Rauma Festivo

Rauma Festivo on vuodesta 1984 lähtien Raumalla järjestetty kamarimusiikkifestivaali, jonka järjestelyistä vastaa Rauman Konserttiyhdistys ry. Festivaalin taiteellinen johtaja vuonna 2015 oli Mika Kares. Vuosina 2012–2014 tehtävässä toimi Jan Söderblom, joka johtaa myös vuoden 2016 festivaalin.
Festivaalin konsertit pidetään pääsääntöisesti eri puolilla Vanhaa Raumaa. Kirkkokonsertteja on järjestetty Rauman Pyhän Ristin kirkon lisäksi Eurajoen kirkossa. Vuonna 2015 Rauma Festivo keräsi viikon aikana konsertteihinsa noin 3 500 kävijää, mikä oli uusi yleisöennätys.
Rauma Festivo kuuluu Finland Festivals -organisaatioon.
Aiheesta muualla

Rauma Festivon kotisivut (Arkistoitu – Internet Archive)
Rauma Festivo Finland Festivalsin sivuilla (Arkistoitu – Internet Archive)